b'\n_START_ARTICLE_\nFord Transit (1994)\n_START_PARAGRAPH_\nNelj\xc3\xa4nnen sukupolven Ford Transitia valmistettiin vuosina 1994\xe2\x80\x932000.\n_START_SECTION_\nTurvallisuus etusijalla\n_START_PARAGRAPH_\n1990-luvun puoliv\xc3\xa4liin tultaessa turvallisuusasiat tulivat yh\xc3\xa4 t\xc3\xa4rke\xc3\xa4mmiksi automarkkinoilla, mink\xc3\xa4 seurauksena Transiteihin tuli saataville turvatyynyt. Suomessa kuljettajan turvatyyny oli vakio- ja matkustajan lis\xc3\xa4varuste. Toinen merkitt\xc3\xa4v\xc3\xa4 turvallisuusratkaisu oli keskimm\xc3\xa4isen istumapaikan kolmipisteturvavy\xc3\xb6, joka oli aikansa pakettiautoissa edistyksellinen. Kev\xc3\xa4\xc3\xa4st\xc3\xa4 1995 l\xc3\xa4htien my\xc3\xb6s kaikissa pikkubussimalleissa oli kolmipisteturvavy\xc3\xb6t jokaisella istumapaikalla.\n_START_SECTION_\nMoottorit\n_START_PARAGRAPH_\nPinto-bensiinimoottorit alkoivat pikku hiljaa k\xc3\xa4yd\xc3\xa4 jo vanhentuneiksi, ja henkil\xc3\xb6auto-osastolla Ford olikin siirtynyt jo k\xc3\xa4ytt\xc3\xa4m\xc3\xa4\xc3\xa4n nykyaikaisempia DOHC-moottoreita. T\xc3\xa4m\xc3\xa4ntyyppisess\xc3\xa4 moottorissa on kaksi nokka-akselia avaamassa imu- ja pakoventtiileit\xc3\xa4, ja joka sylinteri\xc3\xa4 kohden on kaksi venttiili\xc3\xa4, eli siis venttiileit\xc3\xa4 on yhteens\xc3\xa4 kahdeksan. Suuremman tehon ja puhtaampien pakokaasup\xc3\xa4\xc3\xa4st\xc3\xb6jen kustannuksella nousivat valmistuskulut, mutta kilpailukyvyn s\xc3\xa4ilytt\xc3\xa4miseksi ei vanhoja moottoreita haluttu en\xc3\xa4\xc3\xa4 Transitissa k\xc3\xa4ytt\xc3\xa4\xc3\xa4. Jotta uudet DOHC-moottorit mahtuisivat moottoritilaan, oli rintapelti muotoiltava kokonaan uusiksi. T\xc3\xa4m\xc3\xa4 johti my\xc3\xb6s siihen, ett\xc3\xa4 l\xc3\xa4mmityslaitekin oli uusittava, ja samalla p\xc3\xa4\xc3\xa4tettiin vaihtaa koko kojelautakin uuteen. DOHC-moottorin iskutilavuus oli 2,0\xc2\xa0litraa ja teho 114\xc2\xa0hevosvoimaa. Dieselmoottori pysyi samana, mutta se koki pieni\xc3\xa4 uudistuksia, ja tarjolla oli nyt nelj\xc3\xa4 tehovaihtoehtoa (70/75/85/100\xc2\xa0hv).'